АҞӘА, хәажәкыра 15– Sputnik, Бадраҟ Аҩӡба. Аԥсны апрокуратура Хада аколлегиа мҩаԥысит аԥшьаша, хәажәкыра 15 рзы. Аколлегиа аилатәара иалахәыз Аԥсны Ашәарҭадаратә хеилак ахантәаҩы Муҳамед Кьылба абџьар хылаԥшрада ауаа ирылоуп ҳәа иҳәеит.
"Сара аррамаҵзура иадҳәалоу уаҩԥсык иҳасаб ала исҳәар сылшоит аҩнаҭақәа рҟны абџьар хылаԥшрада иҟоуп ҳәа. Ҳжурналистцәа иҭабуп ҳәа расҳәоит абри апроблема лассы-лассы иахьалацәажәо. Иара убри аан иҟоуп ауаа абри аганахь ала адырра змам, аха ахцәажәара ахәҭаны изыԥхьаӡо", — иҳәеит Кьылба.
Абџьар аҵәахра аԥҟаррақәа хымԥада рықәныҟәара аҭахны иҟазароуп иҳәоит иара.
"Абџьар ахьыҟоу алакьысра азин рымазароуп иара зыхьӡала иҭаҩу рымацара. Гәдоуҭа ауаҩы дыршьит. Ашьра зуз ачымазара илоуп. Ҳара ҳҟны ичмазаҩу, зыхшыҩ аҭыԥ иқәымгьы абџьар акра азин рымоуп", — иҳәеит Кьылба.
Кьылба иара убасгьы иҳәеит абџьара тәы ззымдыруагьы ианрымоу шыҟоу.
"Бџьарда умныҟәар амуа иҟоума? Сара ҷыдалатәи азин сымоуп абџьар аныҟәгаразы, аха шамахамзар абџьар саҵаланы сныҟәаӡом", — иҳәеит иара.
Аԥсны апрокурор Хада Зураб Ачба иҳәеит абџьар аныҟәгара ахылаԥшра азҭо азакәан Апарламент аҟны ишышьҭо, хара имгакәа ирыдыркылап ҳәагьы дышгәыӷуа.
Аԥсны иҟоу абџьар аҭаҩра аҭахуп, иҭаҩым, аӡәгьы идым абџьар рылгатәуп ҳәа азгәеиҭоит Кьылба.